എൻ.കെ. രമേശ്

കേരളത്തിൽ നിന്നുള്ള ഒരു ആർക്കിയോളജിക്കൽ ആന്ത്രോപ്പോളജിസ്‌റ്റും ഗ്രന്ഥകാരനുമാണ് എൻ.കെ.രമേശ്. കേരളത്തിന്റെ വിവിധ പ്രദേശങ്ങളിൽ 2007 മുതൽ പുരാവസ്തു പര്യവേക്ഷണങ്ങൾ നടത്തി, വടക്കൻ കേരളത്തിന്റെ ചരിത്രാതീതകാല പഠനങ്ങളുടെ സവിശേഷമായ മാറ്റങ്ങൾ അടയാളപ്പെടുത്തിയിട്ടുണ്ട് ഇദ്ദേഹം.   കേരളത്തിൽ ആദിമ മനുഷ്യൻ ജീവിച്ചിരുന്നു എന്ന് ഈ പഠനങ്ങൾ  തെളിവ് നൽകുന്നു.

## ജീവിതരേഖ
1984 മെയ് 7 ന് കോഴിക്കോട് ജില്ലയിൽ നാദാപുരം വരിക്കോളിയിൽ രാമത്ത് താഴക്കുനിയിൽ കാണാരന്റേയും ലീലയുടെയും മൂന്നാമത്തെ മകനായി  ജനിച്ചു. കല്ലാച്ചി ഗവ:ഹയർ സെക്കന്ററി സ്കൂളിൽ നിന്ന് സ്കൂൾപഠനം പൂർത്തിയാക്കി. മൊകേരി ഗവ: കോളേജിൽ നിന്ന് ചരിത്രത്തിൽ ബിരുദവും കണ്ണൂർ സർവകലാശാലയിൽ നിന്ന് നരവംശശാസ്ത്രത്തിൽ ബിരുദാനന്തര ബിരുദവും നേടി.  അലിഗഢ് മുസ്‌ലിം സർവകലാശാലയിൽ നിന്ന് സ്വർണ മെഡലോടെ മ്യൂസിയോളജിയിൽ പോസ്റ്റ് എം എസ് സി ഡിപ്ലോമയും (2013-2014) കരസ്ഥമാക്കി.
## കരിയർ
കാസർഗോഡ് ജില്ലയിലെ മലവേട്ടുവൻ ഗോത്രവർഗക്കാരുടെ വാർദ്ധക്യകാല പഠനത്തിൽ ഇന്ത്യൻ കൗൺസിൽ ഫോർ സോഷ്യൽ സയൻസ് റിസർച്ച് (ICSSR)ൽ പ്രോജക്റ്റ് ഫെലൊ (2010-2011. കിർതാഡ്സ് ആന്ത്രോപ്പോളജി വിജിലൻസ് സെല്ലിൽ റിസർച്ച് അസിസ്റ്റന്റ് (2012-2013). തുഞ്ചത്ത് എഴുത്തച്ഛൻ മലയാള സർവകലാശാല പൈതൃക മ്യൂസിയത്തിൽ സീനിയർ അസിസ്റ്റൻ്റ് (2016). കേരള പുരാവസ്തു വകുപ്പിന്റെ കുഞ്ഞാലിമരക്കാർ സ്മാരക മ്യൂസിയത്തിൽ മ്യൂസിയം ഗൈഡ് (2015-2025).

## പുരാവസ്തു പര്യവേക്ഷണം
ആർക്കിയോളജിസ്റ്റും കേരള സർവകലാശാല യു ജി സി റിസർച്ച് സയന്റിസ്റ്റുമായിരുന്ന പി. രാജേന്ദ്രന്റെ മേൽനോട്ടത്തിൽ വടക്കൻ കേരളത്തിന്റെ വിവിധ പ്രദേശങ്ങളിൽ 2007 മുതൽ പുരാവസ്തു പര്യവേക്ഷണങ്ങൾ നടത്തി. വടക്കൻ കേരളത്തിന്റെ ചരിത്രാതീതകാല പഠനങ്ങളുടെ സവിശേഷമായ മാറ്റങ്ങൾ അടയാളപ്പെടുത്താൻ ഈ ഗവേഷണത്തിന് സാധിച്ചു. കേരളത്തിൽ ആദിമ മനുഷ്യൻ ജീവിച്ചിരുന്നില്ല എന്ന ബ്രിട്ടീഷ് ഭൂഗർഭ ശാസ്ത്രജ്ഞൻ റോബർട്ട് ബ്രൂസ് ഫൂട്ടിന്റെ നിഗമനങ്ങൾതെറ്റാണെന്ന് തെളിയിച്ചു.

കോഴിക്കോട് കാസർഗോഡ് ജില്ലകളിൽ നിന്ന് ആദ്യമായി പ്രാചീന ശിലായുധങ്ങൾ കണ്ടെത്തി. കോഴിക്കോട് ജില്ലയിൽ വാണിമേൽ പുഴയോരത്ത് നിന്ന് നവീനശിലായുഗത്തിലെ കന്മഴു കളും മൺവെട്ടികളും കണ്ടെടുത്തു. ഉത്തര കേരളത്തിൽ നിന്ന് 32 ഓളം മഹാശിലായുഗ ( ഇരുമ്പുയുഗം) സ്ഥാനങ്ങൾ അടയാളപ്പെടുത്തി. കോഴിക്കോട് ജില്ലയിലെ വളയം കുയ്തേരിയിൽ മഹാശിലായുഗത്തിലെ ഇരുമ്പുരുക്കൽ നടത്തിയതിന്റെ പണിയാല കണ്ടുപിടിച്ചു. കണ്ണൂർ ജില്ലയിലെ പാനൂരിനടുത്ത് വെള്ളക്കുന്നിൽ കണ്ടെത്തിയ നന്നങ്ങാടിയിൽ നിന്ന് ഏഴ് ആൻ്റിനയുള്ള അർദ്ധഗോളാകൃതിയിലുള്ള ലോഹപ്പാത്രം പുറത്തു കൊണ്ടുവന്നു. കോഴിക്കോട് ജില്ലയിൽ വളയം കുയ്തേരിയിൽ മഹാശിലായുഗത്തിലെ ശവക്കല്ലറയും കോഴിക്കോട് ജില്ലയിൽ വരിക്കോളിയിൽ നിന്ന് മഹാശിലായുഗത്തിലെ കുട്ടിയുടെ അസ്ഥികളും കണ്ടെത്തി. കണ്ണൂർ ജില്ലയിലെ കോടിയേരിയിൽ മഹാശിലായുഗത്തിലെ ചിത്രകലയുടെ തെളിവുകൾ കണ്ടെടുത്തു. കേരളത്തിൽ ആദ്യമായി മഹാശിലായുഗത്തിലെ മൺപാത്രങ്ങളിൽ സൈന്ധവ ബ്രാഹ്മി ലിഖിതം കണ്ടെത്തിയതും എൻ.കെ. രമേശ് ആണ്. ഇന്ത്യയിലെ സ്വതന്ത്ര പുരാവസ്തു ഗവേഷകരിൽ ഒരാളായി ഹിന്ദുസ്ഥാൻ ടൈംസ് ബോംബെ പത്രം റിപ്പോർട്ട് ചെയ്തു.
## ഫോക്‌ലോർ പഠനം
വടക്കൻപാട്ടുകൾ, തെയ്യങ്ങൾ എന്നിവയിൽ പഠനം നടത്തി. ക്രിസ്തു 18 - 19 നൂറ്റാണ്ടിൽ ജീവിച്ചിരുന്ന പുലിവേട്ടക്കാരനായിരുന്ന കറ്റോടി രയരപ്പൻ നമ്പ്യാരുടെ ജീവിതം വടക്കൻപാട്ടിനെ ഇതിവൃത്തമാക്കി ഗ്രന്ഥം പ്രസിദ്ധീകരിച്ചു. പയ്യമ്പള്ളി ചന്തു, നാദാപുരം കുട്ടി കുഞ്ഞിക്കണ്ണൻ , പനയം കുളങ്ങര ചേരൻ, പൊന്മേരി അമ്പല രുധിരകഥ എന്നീ വടക്കൻപാട്ടുകളുടെ സമാഹരണം നടത്തി. കേരളത്തിലെ വിവിധ പ്രദേശങ്ങളിൽ നിന്ന് കണ്ടെത്തിയ പുരാവസ്തുക്കൾ മൊകേരി ഗവ: കോളേജ് ചരിത്ര മ്യൂസിയം, കണ്ണൂർ സർവകലാശാല നരവംശശാസ്ത്ര വകുപ്പ് ഹെറിറ്റേജ് മ്യൂസിയം, കേരള ചരിത്ര പൈതൃക മ്യൂസിയം , തിരുവനന്തപുരം തുടങ്ങിയ മ്യൂസിയങ്ങളിലേക്ക് സംഭാവന നൽകി. 

## അവാർഡ്
കുഞ്ഞാലിമരക്കാർ ബാലസാഹിത്യം (ചരിത്രം) കൃതിയ്ക്ക് ആർ.കെ. രവി വർമ്മ സംസ്ഥാന ബാലസാഹിത്യ പുരസ്കാരം ലഭിച്ചു.

## പുസ്തകങ്ങൾ
1. കുഞ്ഞാലി മരക്കാർ ബാലസാഹിത്യം (ചരിത്രം) (ആർ. കെ. പബ്ലിഷിംഗ് വെൻച്വർ)

2. കറ്റോടി രയരപ്പൻ നമ്പ്യാർ കടത്തനാടൻ പുലിയങ്കം (ഫോക്‌ലോർ പഠനം) (ആർ. കെ. പബ്ലിഷിംഗ് വെൻച്വർ)

3. വടക്കൻ കേരളം ചരിത്രാതീതകാലം (പുരാതത്വ നരവംശശാസ്ത്ര പഠനം) (കേരള ഭാഷാ ഇൻസ്റ്റിറ്റ്യൂട്ട്)

## പുറംകണ്ണികൾ
ചരിത്രവഴിയിലൂടെ

## അവലംബം


വർഗ്ഗം:നരവംശശാസ്ത്രജ്ഞർ
വർഗ്ഗം:എഴുത്തുകാർ